b'\n_START_ARTICLE_\n2B9 Vasiliok\n_START_PARAGRAPH_\n2B9 Vasiliok (rus. 2\xd0\x919 \xc2\xab\xd0\x92\xd0\xb0\xd1\x81\xd0\xb8\xd0\xbb\xd1\x91\xd0\xba\xc2\xbb)\xc2\xa0\xe2\x80\x93 tarybinis 82\xc2\xa0mm automatinis minosvaidis, sukonstruotas 1967\xc2\xa0m. pasir\xc4\x97mus automatiniu minosvaid\xc5\xbeiu F-82 (rus. \xd0\xa4-82) ir \xc4\xaf ginkluot\xc4\x99 priimtas 1970\xc2\xa0m._NEWLINE_\xc5\xa0is minosvaidis pla\xc4\x8diai naudotas kare Afganistane, kur laikytas universaliu ir patogiu ginklu. Iki \xc5\xa1iol naudojamas Rusijos oro desanto kariuomen\xc4\x97je.\n_START_SECTION_\nKonstrukcija\n_START_PARAGRAPH_\nMinosvaidis 2B9 Vasiliok ir 2B9M Vasiliok u\xc5\xbetaisomas kaset\xc4\x97mis, kiekvienoje kaset\xc4\x97je\xc2\xa0\xe2\x80\x93 4 minos. Minosvaidis \xc5\xa1audo dviem re\xc5\xbeimais\xc2\xa0\xe2\x80\x93 pavieniais \xc5\xa1\xc5\xabviais ir serijomis. Vamzdis be grai\xc5\xbetv\xc5\xb3._NEWLINE_Po keli\xc5\xb3 naudojimo met\xc5\xb3 \xc5\xa1is minosvaidis buvo modernizuotas ir gavo nauj\xc4\x85 indeks\xc4\x85 2B9M (rus. 2\xd0\x919\xd0\x9c). Pagrindinis skirtumas\xc2\xa0\xe2\x80\x93 modernizuoto minosvaid\xc5\xbeio vamzdis au\xc5\xa1inamas oru, vamzdis ties viduriu yra pastorintas ir briaunotas. Senojo varianto minosvaid\xc5\xbei\xc5\xb3 vamzd\xc5\xbeiai turi apvalkal\xc4\x85, kuriuo cirkuliuoja au\xc5\xa1inimo vanduo._NEWLINE_2B9 tiesiu taikymu gali \xc5\xa1audyti ir specialia prie\xc5\xa1tankine mina, kurios kumuliacinis u\xc5\xbetaisas gali pramu\xc5\xa1ti 100\xc2\xa0mm storio \xc5\xa1arv\xc4\x85._NEWLINE_1988\xc2\xa0m. TSRS \xc4\x97m\xc4\x97 gaminti savaeigius minosvaid\xc5\xbeius, ginkluotus 2B9. \xc5\xa0ie minosvaid\xc5\xbeiai buvo \xc4\xaftaisomi \xc5\xa1arvuot\xc5\xb3j\xc5\xb3 transporteri\xc5\xb3 MT-LB galin\xc4\x97je dalyje._NEWLINE_2004\xc2\xa0m. JAV Piketinio arsenale (Picatinny Arsenal) buvo sukurtas Scorpion\xc2\xa0\xe2\x80\x93 HMMWV versija, ginkluota automatiniu minosvaid\xc5\xbeiu 2B9 Vasiliok. \xc5\xa0i kovos ma\xc5\xa1ina skirta apsaugoti JAV kariuomen\xc4\x99 kovos zonose, taip pat\xc2\xa0\xe2\x80\x93 naikinti pakel\xc4\x97s minas.'